අවසන් මහා තරගය 21 දා මොරටුවේදී පැවැත්වීමට නියමිතය.වයඹ සහ මාස් කඳුරට කණ්ඩායම් අතර පල්ලේකැලේ පැවැති තරගයේදී මාස් කඳුරට කණ්ඩායමේ ආරම්භක පිතිකරු වශයෙන් පළමු වරට කෞශල්‍ය වීරරත්න වයඹ පිලට එරෙහිව විශිෂ්ට පිතිහරඹයක නිරතවෙමින් ලකුණු 143ක් රැස් කිරීමට සමත්වූවද අයහපත් කාලගුණ තත්ත්වය හේතුවෙන් ඩක්වර්ත් ලුවිස් ක්‍රමවේදය යටතේ කඩුලු 7 ක ජයක් වාර්තා කිරීමට වයඹ කණ්ඩායම සමත් විය.පන්දු 158 කට මුහුණ දුන් වීරරත්න හතරේ පහර 16 ක් සහ හයේ පහර 3 ක් සමඟ රැස් කළ ලකුණු 143ට අමතරව චාමර කපුගෙදර ලකුණු 88කුත් තරංග පරණවිතාන ලකුණු 51කුත් රැස් කරමින් වයඹ පිලට ලබා දුන් ලකුණු 312 ක දැවැන්ත ඉලක්කය හඹා යමින් සිටියදී ඇද හැලුණු වර්ෂාව හේතුවෙන් වයඹ පිලේ ජයග්‍රාහී ඉලක්කය ඕවර 25 ක් තුළ ලකුණු 146කට සීමා විය.කඩුලු 3 ක් පමණක් දැවී එම ඉලක්කය සපුරා ගැනීමට වයඹ පිල සමත් විය.බස්නාහිර උතුර සහ ශ්‍රී ලංකා ක්‍රිකට් ඒකාබද්ධ පිල අතර මොරටුවේ පැවැති තරගයේ දී බස්නාහිර උතුර කණ්ඩායමේ නුවන් කුලසේකර, සචිත්‍ර සේරසිංහ සහ ෂානුක දිසානායක ශ්‍රී ලංකා ක්‍රිකට් ඒකාබද්ධ පිලේ කඩුලු 3 බැගින් දවාලමින් ලකුණු 138ට ඔවුනගේ ඉනිම සීමා කිරීමට සමත්වූහ.කඩුලු 7 ක් දැවී ජයග්‍රාහී ඉලක්කය සපුරාගත් බස්නාහිර උතුර පිලේ ඇන්ජලෝ මැතිව්ස් ලකුණු 58 ක් රැස් කළේය.බස්නාහිර දකුණු සහ හයිඩ්‍රාමනි රුහුණු කණ්ඩායම් අතර සරවනමුත්තු පිටියේ පැවැති තරගයේ දී පළමුව පන්දුවට පහර දුන් බස්නාහිර දකුණු නියමිත ඕවර 50 අවසානයේ කඩුලු 8 ක් දැවී ලකුණු 230ක් රැස් කළේය.බස්නාහිර දකුණු පිල වෙනුවෙන් ජානක ගුණරත්න ලකුණු 44 ක් රැස් කළ අතර මලින්ද වර්ණපුර ලකුණු 37ක් රැස් කිරීමට සමත්වූවේය.